2018. gada Noteikumi Nr.

Rīgā (prot. Nr. .§)

**Noteikumi par ārstniecības iestāžu pievienošanos Eiropas references tīkliem**

Izdoti saskaņā ar Ārstniecības likuma

552.panta otro daļu

**1. Vispārīgais jautājums**

1. Noteikumi nosaka:

 1.1. prasības ārstniecības iestādei, kas vēlas brīvprātīgi pievienoties Eiropas references tīkliem (turpmāk – tīkli);

1.2. kārtību, kādā ārstniecības iestāde pievienojas tīkliem.

**2. Prasības, kas jāievēro ārstniecības iestādei, lai pievienotos tīkliem**

2. Ārstniecības iestāde, izvērtējot resursus un darbības jomas, var izvirzīt struktūrvienību, kas nodrošina specializētu multidisciplināru aprūpi pacientiem ar retu vai maz izplatītu, sarežģītu slimību vai nodrošina aprūpi atsevišķas šādas slimību grupas pacientiem, tai skaitā šo slimību diagnostiku, ārstēšanu, izmantojot zinātniski pētnieciskās atziņas un veicot ārstniecības personu apmācību, brīvprātīgai dalībai esošā tīklā vai tīkla veidošanā sadarbībā ar citu Eiropas Savienības dalībvalstu attiecīgās medicīnas jomas ārstniecības iestādēm.

3. Brīvprātīgi pievienoties dalībai tīklā vai pievienoties kopīgai jauna tīkla veidošanai sadarbībā ar citu Eiropas Savienības dalībvalstu attiecīgās medicīnas jomas ārstniecības iestādēm ir tiesīga ārstniecības iestāde, kas:

3.1. reģistrēta ārstniecības iestāžu reģistrā;

3.2. paziņojusi Veselības inspekcijai (turpmāk - Inspekcija) par atbilstību normatīvajos aktos noteiktajām obligātajām prasībām ārstniecības iestādēm un to struktūrvienībām.

**3. Kārtība, kādā ārstniecības iestāde pievienojas tīkliem**

4. Ārstniecības iestāde, kas vēlas brīvprātīgi pievienoties esošam tīklam, Eiropas Komisijai iesniedz:

4.1. dalības pieteikumu, kas sagatavots, ņemot vērā Eiropas Komisijas pieņemto un publicēto īstenošanas lēmumu, ar ko noteikti kritēriji Eiropas references tīklu un to dalībnieku izveidošanai un izvērtēšanai, kā arī informācijas un zināšanas apmaiņas veicināšanai saistībā ar šādu tīklu izveidi un izvērtēšanu, un par kuru informācija ir publiski pieejama Inspekcijas tīmekļa vietnē.

4.2. Inspekcijas rakstveida apliecinājumu par ārstniecības iestādes atbilstību šo noteikumu 3. punkta prasībām.

5. Ārstniecības iestāde, kas vēlas pievienoties kopīgi veidotajam tīklam sadarbībā ar citu Eiropas Savienības dalībvalstu attiecīgās medicīnas jomas ārstniecības iestādēm, Eiropas Komisijai iesniedz:

5.1. tīkla izveides pieteikumu, kas sagatavots, ņemot vērā Eiropas Komisijas pieņemto un publicēto īstenošanas lēmumu, ar ko noteikti kritēriji Eiropas references tīklu un to dalībnieku izveidošanai un izvērtēšanai, kā arī informācijas un zināšanas apmaiņas veicināšanai saistībā ar šādu tīklu izveidi un izvērtēšanu, un par kuru informācija ir publiski pieejama Inspekcijas tīmekļa vietnē.

5.2. Inspekcijas rakstveida apliecinājumu par ārstniecības iestādes atbilstību šo noteikumu 3. punkta prasībām.

6. Lai saņemtu šo noteikumu 4.2. un 5.2. apakšpunktā minēto apliecinājumu, ārstniecības iestāde Inspekcijā iesniedz iesniegumu.

7. Inspekcija izvērtē savās datu bāzēs pieejamo informāciju un izsniedz ārstniecības iestādei apliecinājumu par ārstniecības iestādes atbilstību šo noteikumu 3. punkta prasībām, kas noformēts, pamatojoties uz Eiropas Komisijas izstrādāto apliecinājuma paraugu (pieejams Inspekcijas tīmekļa vietnē).

8. Gadījumā, ja Inspekcija konstatē neatbilstību, tā informē par to ārstniecības iestādi, kas, novēršot trūkumus, var vērsties Inspekcijā atkārtoti.

9. Pēc šo noteikumu 4. un 5. punktā minēto dokumentu iesniegšanas, ārstniecības iestāde no Eiropas Komisijas izvēlētās novērtēšanas iestādes saņem novērtējuma ziņojumu. Ārstniecības iestāde ir tiesīga divu mēnešu laikā pēc novērtējuma ziņojuma saņemšanas sniegt novērtēšanas iestādei komentārus par ziņojumā minēto.

10. Ja saņemtais ārstniecības iestādes novērtējums ir negatīvs, ārstniecības iestāde lemj, vai pieteikumu un pieteikuma novērtējuma ziņojumu iesniegt pārskatīšanai Eiropas Savienības dalībvalstu izveidotai dalībvalstu padomei.

11. Pēc ārstniecības iestādes apstiprināšanas dalībai tīklā, tā minēto informāciju paziņo Nacionālajam veselības dienestam pārrobežu veselības aprūpes kontaktpunkta darbības nodrošināšanai. Nacionālais veselības dienests informāciju par ārstniecības iestādes dalību tīklā ievieto savā tīmekļa vietnē. 11

12. Ārstniecības iestāde dalību tīklā var pārtraukt pēc ārstniecības iestādes iniciatīvas, vēršoties pie dalībvalstu padomes. Ja ārstniecības iestāde vairs neatbilst šo noteikumu 3.punktā noteiktajām prasībām, tad dalību tīklā pārtrauc.

Ministru prezidents Māris Kučinskis

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretāra p.i. Daina Mūrmane-Umbraško